ອາທິດຜ່ານມາ, ສະພາຄວາມໝັ້ນຄົງສະຫະປະຊາຊາດໄດ້ຈັດກອງປະຊຸມທາງອອນລາຍເພື່ອປຶກສາຫາລືກ່ຽວກັບການເຄື່ອນໄຫວຂອງສູນປ້ອງກັນເຫດ ຂອງປະເທດສະຫະປະຊາຊາດໃນອາຊີກາງ (UNRCCA). ທ່ານເອກອັກຄະລັດຖະທູດ ຟ້າມຫ໋າຍແອັງ, ອຸປະທູດຊົ່ວຄາວຂອງຫວຽດນາມປະຈຳສະຫະປະຊາຊາດໄດ້ເຂົ້າຮ່ວມ ແລະ ກ່າວຄຳເຫັນທີ່ກອງປະຊຸມ.
ໃນກອງປະຊຸມ, ທ່ານນາງ ຜູ້ຕາງໜ້າພິເສດຂອງເລຂາທິການໃຫຍ່ສະຫະປະຊາຊາດແລະຫົວໜ້າ UNRCCA Natalie Gherman ໄດ້ລາຍງານກ່ຽວກັບບັນດາການເຄື່ອນໄຫວຕົ້ນຕໍຂອງ UNRCCA ນັບແຕ່ກອງປະຊຸມສະພາຄວາມ ໝັ້ນຄົງສະຫະປະຊາຊາດໃນເດືອນກໍລະກົດປີ 2020.
ໂດຍສະເພາະ, UNRCCA ໄດ້ສຸມໃສ່ການສະໜັບສະໜູນບັນດາປະເທດອາຊີກາງໃນກິດຈະກຳຕ່າງໆລວມທັງການສົ່ງເສີມຂະບວນການທາງການເມືອງ, ໂດຍສະເພາະການເລືອກຕັ້ງທີ່ປະເທດ Kyrgyzstan; ການຮັບມືກັບໂລກລະບາດ COVID-19; ການຕໍ່ສູ້ກັບການກໍ່ການຮ້າຍ, ການໃຊ້ຄວາມຮຸນແຮງ, ອາດຊະຍາ ກຳຂ້າມຊາດ, ອາດຊະຍາກຳຢາເສບຕິດ; ຮັບມືກັບການປ່ຽນແປງຂອງດິນຟ້າອາກາດ ແລະ ການຈັດການກັບການຄຸ້ມຄອງຊັບພະຍາກອນນໍ້າຂ້າມຊາຍແດນ; ເພີ່ມທະວີການຮ່ວມມືຂອງແມ່ຍິງ ແລະ ຊາວໜຸ່ມໃນວຽກງານການທູດປ້ອງກັນ. ນອກຈາກນັ້ນ, UNRCCA ຍັງສືບຕໍ່ສົ່ງເສີມການສົນທະນາທາງອິນເຕີເນັດລະດັບສູງລະຫວ່າງບັນດາປະເທດອາຊີກາງກັບປະເທດອາບການິດສະຖານແລະ ອົງການຈັດຕັ້ງພາກພື້ນທີ່ກ່ຽວຂ້ອງ.
ບົນພື້ນຖານຂອງບົດລາຍງານດັ່ງກ່າວ, ບັນດາສະມາຊິກ UNRCCA ລ້ວນແຕ່ສະແດງການສະໜັບສະໜູນການເຄື່ອນໄຫວຂອງ UNRCCA ກໍ່ຄືຜູ້ຕາງໜ້າ ພິເສດຂອງເລຂາທິການໃຫຍ່ສະຫະປະຊາຊາດ, ພ້ອມດຽວກັນນີ້ກໍ່ຮຽກຮ້ອງໃຫ້ UNRCCA ສືບຕໍ່ສະໜັບສະໜູນບັນດາປະເທດອາຊີກາງໃນການຮັບມືກັບສິ່ງທ້າທາຍຕ່າງໆໃນປະຈຸບັນ.
ທີ່ກອງປະຊຸມ, ທ່ານເອກອັກຄະລັດຖະທູດ ຟ້າມຫາຍແອັງ ໄດ້ສະແດງຄວາມສະໜັບສະໜູນ ແລະ ຕີລາຄາສູງຕໍ່ບັນດາການເຄື່ອນໄຫວຂອງສູນ UNRCCA ແລະ ສ່ວນຕົວທ່ານນາງ Natalie, ຖືນີ້ແມ່ນແບບຢ່າງທີ່ຕັ້ງໜ້າຂອງ ສປຊ ໃນການຊຸກຍູ້ການທູດປ້ອງກັນເຫດຂອງພາກພື້ນ. ທ່ານເອກອັກຄະລັດຖະທູດ ຟ້າມຫາຍແອັງ ກໍຊົມເຊີຍຕໍ່ບັນດາຄວາມຄືບໜ້າ ກ່ຽວກັບດ້ານການເມືອງ, ຄວາມໝັ້ນຄົງ, ເສດຖະກິດ - ສັງຄົມຢູ່ ບັນດາປະເທດ ອາຊີກາງ ໃນໄລຍະ ຜ່ານມາ ແລະ ປາດຖະໜາວ່າ ສູນ UNRCCA ຈະສືບຕໍ່ຮັກສາປະສິດທິຜົນຂອງການເຄື່ອນໄຫວໃນພາກພື້ນນີ້.
UNRCCA ໄດ້ຖືກສ້າງຕັ້ງຂື້ນໃນປີ 2007 ຕາມຂໍ້ລິເລີ່ມຂອງ 5 ປະເທດອາຊີກາງ, ລວມທັງ Kazakhstan, Kyrgyzstan, Tajikistan, Turkmenistan ແລະ Uzbekistan, ເພື່ອສ້າງຕັ້ງການສົນທະນາໃນພາກພື້ນ,ການທູດປ້ອງກັນເຫດ, ການຮ່ວມມືໃນພາກພື້ນແລະແກ້ໄຂບັນດາສິ່ງທ້າທາຍດ້ານຄວາມປອດໄພແບບໃໝ່.
ບຸນຄົງ